Tehnicianul Mirel Rădoi este noul selecţioner al primei reprezentative a României, a anunţat FRF, miercuri, într-o conferinţă de presă. Noul selecţioner al reprezentativei României, Mirel Rădoi, a declarat în aceeaţi conferinţă de presă că este mândru că a ajuns în această postură şi că naţionala va trebui să ţină “steagul României sus”. Rădoi a afirmat că a acceptat postul de antrenor al primei reprezentative şi pentru că el crede în capacitatea jucătorilor pe care i-a antrenat la tineret şi nu a suportat să vadă cum aceştia sunt acuzaţi că nu fac faţă echipei mari. Rădoi a precizat că echipa naţională trebuie să devină o familie şi că jucătorii care nu vin din plăcere şi pasiune pentru ţară pot să rămână acasă. El consideră că atât naţionala de tineret, cât şi echipa de seniori au avut un an bun, subliniind că dacă prima reprezentativă se va califica la Euro-2020, atunci va fi un an excelent.

“Nici eu, nici directorul tehnic al FRF nu am discutat cu alt antrenor. Din primul omment Mirel Rădoi a reprezentat opţiunea numărul unu. Mandatul nu e unul pe termen scurt, este unul de construcţie, este pe cel puţin doi ani, cu obiective intermediare. Va conduce naţionala României şi la olimpiada de la Tokyo”, a declarat preşedintele FRF, Răzvan Burleanu.

Rădoi îi succede lui Cosmin Contra, al cărui contract s-a încheiat după ce România a ratat calificarea la Euro-2020 din grupele preliminarii.

Noul selecţioner va conduce naţionala tricoloră la play-off-ul Ligii Naţiunilor din martie 2020, ultima şansă de califcare la Euro-2020. În play-off-ul Ligii Naţiunilor, România va evolua, în deplasare, cu Islanda. Dacă vor câştiga acestă întâlnire, tricolorii vor întâlni, tot în deplasare, învingătoarea dintre Bulgaria şi Ungaria, pentru un loc la Euro-2020.

Mirel Rădoi are în palmares 67 de meciuri pentru echipa naţională a României, pentru care a marcat două goluri. Ca fotbalist, a evoluat în cea mai mare parte a carierei sale la Steaua Bucureşti, între anii 2000-2009, Al-Hilal Riyadh, între 2009 şi 2011, Al-Ain, între anii 2011-2014.

Începând din martie 2018, Rădoi a ocupat funcţia de manager sportiv al echipei naţionale U21 a României, iar în luna august a aceluiaşi an a preluat banca tehnică, după ce Daniel Isăilă a decis să accepte o ofertă din Arabia Saudită. A reuşit să califice reprezentativa Under 21 la Euro-2019, unde a ajuns până în semifinalele competiţiei, performanţă ce a însemnat calificarea la Jocurile Olimpice după o pauză de 56 de ani.

În total, pe banca selecţionatei U21, Mirel Rădoi a bifat 15 partide, reuşind să câştige 9 dintre ele şi să bifeze trei remize.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.